钦定古今图书集成/明伦汇编/氏族典/第599卷 > 宇文忻
## 钦定古今图书集成/明伦汇编/氏族典/第599卷 > 宇文忻

按《隋书宇文忻传》，“忻字仲乐，本朔方人，徙京兆。祖莫
豆于，魏安平公。父贵，周大司马、许国公。忻幼而敏慧，
年十二，能左右驰射，骁捷若飞。年十八，从周齐王宪
讨突厥有功，拜仪同三司，赐爵兴固县公。从武帝伐
齐，攻拔晋州。齐后主亲驭六军，兵势甚盛，帝惮之，欲
旋师。忻谏，帝纳其言。明日复战，遂拔晋阳。及齐平，进”
位大将军。尉迟迥作乱，以忻为行军总管，从韦孝宽
击之。及平邺城，以功加上柱国，进封英国公。禅代之
际，忻有力焉。后拜右领军大将军，恩顾弥重，改封杞
国公。忻既有威名于当世，上由是微忌焉，以谴去官。
忻与梁士彦昵狎，数相往来，士彦时亦怨望，阴图不
轨，谋泄伏诛，年六十四。忻兄善，弘厚有武艺。仕周，官
至上柱国、许国公。高祖受禅，遇之甚厚，拜其子颖为
上仪同。及忻诛，并废于家。善未几卒。颖至大业中为
司农少卿。及李密逼东都，叛归于密。